แนวโน้มหุ้นรีบาวน์
นักวิเคราะห์ประเมินดัชนีเช้าวันนี้รีบาวน์จาก ปัจจัยในประเทศ-บาทแข็งหนุน กู้ 2 ล้านลบ.เข้าครม.
19 มี.ค. 2556

นักวิเคราะห์ประเมินดัชนีเช้าวันนี้รีบาวน์จากปัจจัยในประเทศ-บาทแข็งหนุน กู้ 2 ล้านลบ.เข้าครม.
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์เชิงกลยุทธ์ บล.ทิสโก้ กล่าวว่า ตลาดหุ้นเช้านี้รีบาวน์ ปัจจัยสนับสนุนจากเงินบาทที่แข็งค่าทะลุ low เดิม 29.50 บาท/ดอลลาร์ ตอนนี้เคลื่อนไหวอยู่ที่ราว 29.40 บาท/ดอลลาร์ น่าจะส่งผลดีต่อบรรยากาศการลงทุนโดยรวม และยังหนุนกระแสเงินทุนไหลเข้าอยู่  ประกอบกับวันนี้ที่ประชุมคณะรัฐมนตรี(ครม.)จะมีการพิจารณา พ.ร.บ.กู้เงิน 2 ล้านล้านบาทเพื่อลงทุนโครงสร้างพื้นฐานของประเทศ ซึ่งจะเป็นผลดีกับหุ้นรับเหมาฯและวัสดุก่อสร้าง
ปัจจัยที่ต้องติดตามต่อคือกรณีของไซปรัสเกี่ยวกับแผนเก็บภาษีเงินฝาก แต่วันนี้และพรุ่งนี้ธนาคารของไซปรัสปิดทำการคงยังไม่มีความคืบหน้าใหม่ๆ และต้องรอรัฐสภาจะมีการลงมติว่าจะเกิดขึ้นเมื่อใด เพราะยังไม่ได้กำหนดวันที่แน่นอนออกมา 
"มองดัชนีน่าจะรีบาวน์ได้จากปัจจัยในประเทศเอง เน้นหุ้นรับเหมาและวัสดุก่อสร้าง"นายอภิชาติ กล่าว
ให้แนวต้านที่ 1,600-1,605 จุด แนวรับ 1,587 และ 1,585 จุด